હવે ઇવલૂશનરી સાયકોલોજી ને ધ્યાનમાં લઈએ તો માનવી સમૂહમાં રહેવા ઉત્ક્રાંતિ પામેલો છે તે હકીકત છે. આપણા પોતાના ભલા સાથે સમૂહનું ભલું પણ ઇચ્છવું પડતું હોય છે. કારણ સમૂહ કહો કે સમાજ કહો સમાજના ફાયદામાં જ આપણો ફાયદો છે. હવે કોઈને નુકશાન થાય નહિ તેવો હેતુ કાયમ રાખીએ અને કર્મ કરીએ તો સમૂહનાં સભ્યોને કોઈ વાંધો હોય ખરો? સમૂહના ભલા માટે સમૂહની ગાડી બરોબર ચાલે તે માટે સમૂહે થોડા નિયમ જે તે સમય અને સંજોગોને ધ્યાનમાં રાખી બનાવ્યા હોય છે, કોઈને નુકશાન થાય તેવા હેતુ લઈને કર્મ કરીએ તો પેલો નારાજ તો થવાનો જ છે. અને એવા કર્મને લીધે સમૂહ વડે અપાતી સજા પણ ભોગવવી પડે તો બધા દુખી થવાના. નુકશાન આપનાર અને પામનાર બધા દુખી થવાના. લાંબા ગાળે આપણો પોતાનો સમૂહ આખો આપણાથી નારાજ રહે તો કોને ફાયદો? સામાજિક અસ્વીકાર તો મેમલ બ્રેન માટે બહુ મોટી દુઃખદાયક સજા છે. પરંતુ સમાજ પણ ઘણીવાર સમયના તકાજાને ઓળખતો હોતો નથી અને જડસુ બની પરમ્પરાગત નિયમો જકડી રાખતો હોય ત્યારે સમાજના ભવિષ્યના ફાયદા માટે નિયમો તોડવા પડતા હોય છે. ત્યારે ગાંધી અને દયાનંદ જેવા સજા પામી જીવ ગુમાવતા હોય છે પણ તેમના આ કર્મ પાછળ ડૉક્ટર સર્જનની છરી હોય છે ચોરનું ચાકુ નહિ.